Diari Oficial de la Generalitat Valenciana


Sumari del DOGV 3316, del 26-08-1998 (1998/6277)

Bases de les proves selectives per a la provisió d'una plaça d'auxiliar d'administració general, mitjançant torn lliure.
------------------------------------------------------------------------------------------------------------------------

### Dades del document

Número de DOGV
:   3316

Data del DOGV
:   26-08-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/6277


Data del document
:   26-06-1998

Organisme emissor
:   Ajuntament de Nules

Tipus de document
:   Anunci

Descriptors 

:   * Nules
    * concurs administratiu
    * administració local
    * professió administrativa

Bases de les proves selectives per a la provisió d'una plaça d'auxiliar d'administració general, mitjançant torn lliure. [1998/A6277]
  
El Ple de l'Ajuntament el dia 18 de juny de 1998 ha aprovat les bases de les proves selectives per a la provisió en propietat d'una plaça d'auxiliar d'administració general, vacant en la plantilla de l'Ajuntament de Nules. Es procedeix a la seua convocatòria mitjançant la publicació d'aquestes bases en el Diari Oficial de la Generalitat Valenciana, Butlletí Oficial de la Província de Castelló i l'anunci de la convocatòria en el Boletín Oficial del Estado.
  
Nules, 26 de juny de 1998.- L'alcalde: Vicente Martínez Lucas.
  
Bases de les proves selectives per a la provisió definitiva mitjançant funcionari de carrera d'una plaça de la subescala auxiliar (grup de titulació D) de l'escala d'administració general, de l'Ajuntament de Nules, mitjançant torn lliure.
  
Primera. Objecte de les proves selectives
  
L'assenyalat en l'encapçalament.
  
Segona. Requisits de les persones aspirants
  
Per a participar en les proves selectives caldrà complir els requisits següents, referits al dia en què finalitze el termini d'admissió de sol·licituds:
  
1. Ser espanyol.
  
2. Haver fet 18 anys d'edat i no excedir d'aquella en què falten menys de 10 anys per a complir 65.
  
3. Posseir el títol de graduat escolar, Formació Professional de primer grau o equivalent.
  
4. No patir cap malaltia ni defecte físic que impedisquen l'exercici de les funcions corresponents.
  
5. No haver sigut separat, mitjançant un expedient disciplinari del servei a l'estat, a les comunitats autònomes o a les entitats locals, ni estar inhabilitat per a l'exercici de les funcions públiques.
  
L'Alcaldia o el tribunal podran exigir en qualsevol moment de la tramitació de les proves selectives l'acreditació dels anteriors requisits a les persones aspirants.
  
Tercera. Tribunal qualificador
  
La seua composició serà la següent:
  
President: l'alcalde president de l'Ajuntament o regidor d'aquest en qui delegue.
  
Vocals:
  
1. Dos representants de la Generalitat Valenciana, designats un d'ells per l'Institut Valencià d'Administració Pública i l'altre per la Direcció General d'Administració Local.
  
2. Dos representants de l'Ajuntament, designats per l'Alcaldia a proposta de la Comissió Informativa de Règim Interior. Aquests representants no hauran de ser necessàriament membres de la corporació.
  
3. Dos representants del personal de l'Ajuntament, designats per la Junta de Personal de l'Ajuntament. Aquests representants no hauran de ser necessàriament funcionaris ni treballadors de l'Ajuntament.
  
Secretari: el de la corporació o persona funcionària de l'Ajuntament en qui delegue, que actuarà amb veu però sense vot.
  
Assessors: per a assessorar i col·laborar amb el tribunal en el reconeixement mèdic, serà designat un facultatiu titulat; per a les proves psicotècniques, dos psicòlegs titulats; i per a les de valencià, un professor de valencià titulat. Per a les proves voluntàries d'idiomes i informàtica, el tribunal podrà utilitzar també els serveis dels experts que considere oportuns. Tots ells seran designats per l'Alcaldia, llevat dels dos psicòlegs, que seran designats mitjançant sorteig entre els col·legiats del Col·legi Professional de Castelló. Els assessors no formaran part del tribunal, i intervindran únicament en les actuacions pròpies de la seua especialitat i en la forma que el tribunal establisca. La seua designació serà publicada conjuntament amb la dels membres del tribunal, a l'efecte de recusacions.
  
La designació de membres del tribunal inclourà la dels seus suplents respectius.
  
En la composició del tribunal caldrà tenir en compte que tots els seus membres posseïsquen una titulació o especialització iguals o superiors a graduat escolar (per aplicació supletòria del que estableix el Reial Decret 896/1991, de 7 de juny).
  
Les persones integrants del tribunal hauran de posseir els coneixements del valencià que calguen per a permetre que les persones aspirants puguen usar-lo en totes les proves selectives, i s'incorporaran al tribunal, amb veu però sense vot, les persones expertes en aquest idioma que hi calguen, que seran designades pel mateix tribunal. Tot això sense perjudici de l'actuació en l'exercici de valencià de l'assessor anteriorment indicat.
  
El tribunal adoptarà els seus acords per majoria simple de vots, sent diriment en cas d'empat el del seu president, llevat del que es referisca a les puntuacions dels exercicis, que s'obtindrà fent la mitjana de les de tots els seus membres, excloent-ne la més alta i la més baixa. L'ordre de votació serà invers al que s'ha indicat en la composició del tribunal. Es deixarà constància en l'acta de les votacions de cadascun dels membres, i tots tindran dret a assenyalar-hi totes les observacions que consideren oportunes.
  
El tribunal, que estarà en tot moment vinculat en la seua actuació per aquestes bases, queda facultat, en els termes més amplis possibles en dret, per a la seua interpretació, per a concretar-les en tot allò que no estiga expressament previst, per a resoldre tots els dubtes i incidències que es plantegen i, en general, per a adoptar les resolucions que calguen perquè puguen efectuar-se les proves de la manera que més convinga.
  
Tots els membres del tribunal rebran per la seua intervenció les indemnitzacions establides legalment, els quals tindran a aquest efecte la categoria quarta, llevat que el nombre de persones aspirants siga superior a 30, cas en què s'elevaran les indemnitzacions en un 50%.
  
Quarta. Proves selectives
  
Les proves selectives consistiran en l'oposició lliure seguida d'un període eliminatori de pràctiques.
  
A) Exercicis de la fase d'oposició.
  
1. Prova de coneixements concrets del temari. De caràcter obligatori i eliminatori.
  
Consistirà en un test amb 50 preguntes i quatre opcions referit a tot el programa, durant el temps d'una hora.
  
La correcció s'efectuarà segons la fórmula d'encerts menys errors per 0,20 punts. La qualificació global d'aquest exercici serà sobre un màxim de 10 punts; en quedaran eliminades aquelles persones aspirants que no obtinguen una puntuació mínima de 5 punts.
  
2. Redacció escrita d'un tema general relacionat amb les funcions objecte de la convocatòria. De caràcter obligatori i eliminatori.
  
Consistirà en l'exposició per escrit d'un tema de caràcter general, dels dos proposats pel tribunal, en el temps màxim d'1 hora i 15 minuts.
  
L'exercici serà llegit per les persones aspirants davant el tribunal. Es valoraran els coneixements sobre el tema, la neteja i la correcció de l'escrit des del punt de vista gramatical, ortogràfic, de presentació, i l'ordre de l'exposició.
  
La qualificació d'aquest exercici serà sobre un màxim de 10 punts; se n'eliminaran aquelles persones aspirants que no obtinguen una puntuació mínima de 5 punts.
  
3. Proves psicotècniques. De caràcter obligatori i eliminatori.
  
Seran efectuades pels dos assessors psicològics i consistirà en:
  
a) Proves aptitudinals d'intel·ligència general, expressió i comprensió oral i escrita, capacitat de memorització, raonament abstracte, analògic, inductiu i deductiu, capacitat de càlcul numèric, riquesa de vocabulari, etc.
  
b) Proves aptitudinals caracteriològiques, sobre aspectes de capacitat, d'ordre, responsabilitat i disciplina, atenció, capacitat de relació, motivació professional, etc.
  
El contingut i l'extensió de les proves que s'han d'efectuar serà el determinat pel tribunal.
  
La qualificació de l'exercici serà de 6 punts i s'eliminaran aquelles persones aspirants que no obtinguen un mínim de 3 punts. Per a obtenir el mínim de 3 punts caldrà que les persones aspirants arriben en ambdós apartats a unes quotes mitjanes normals per a un treball administratiu i per al tracte amb el públic, segons els criteris generalment admesos en psicologia.
  
4. Quart exercici. De caràcter obligatori.
  
Traduir del valencià al castellà, i viceversa, un text proposat pel tribunal, en el temps màxim de 30 minuts.
  
Aquest exercici es qualificarà amb un màxim de 3 punts i no serà eliminatori.
  
5. Mecanografia. De caràcter obligatori però no eliminatori.
  
Consistirà a copiar en màquina manual (amb què hauran d'acudir proveïdes les persones aspirants) d'un text en castellà durant el temps màxim de 10 minuts, amb un mínim de 175 pulsacions netes per minut. Cada pulsació errònia o omesa es penalitzarà amb un descompte de tres pulsacions. Les persones aspirants que superen el nombre mínim de pulsacions obtindran una puntuació fins a 5 punts, segons el nombre de pulsacions netes que excedisquen del mínim, la presentació de l'escrit, el menor nombre d'errors, etc., d'acord amb la valoració discrecional del tribunal.
  
6. Proves voluntàries.
  
Les persones aspirants que així ho hagen sol·licitat en les instàncies de sol·licitud per a prendre part en les proves selectives podran realitzar els exercicis voluntaris i no eliminatoris que tot seguit s'assenyalen. Les sol·licituds per a realitzar els exercicis voluntaris únicament podran ser renunciades mitjançant un escrit presentat fins al dia anterior a l'inici de les proves. En el cas que no es complisca aquest requisit i no s'hi presenten, sofriran les penalitzacions que s'establisquen en cadascun d'ells, sense que en cap cas les penalitzacions comporten l'eliminació de les persones aspirants. El temps per a la realització de cada una de les proves voluntàries següents serà de mitja hora.
  
a) Informàtica.
  
Consistirà en la demostració pràctica del coneixement amb categoria d'usuari d'un programa informàtic de tractament de textos, fulls de càlcul i base de dades com a mínim. També podran demostrar-se coneixements de programes informàtics de comptabilitat, nòmines o altres que tinguen alguna relació amb les tasques pròpies de les places convocades.
  
Per a la realització d'aquest exercici, podrà utilitzar-se l'equip informàtic i els programes que posseeix l'Ajuntament, o els ordinadors personals i els programes amb què acudisquen proveïdes les persones aspirants.
  
El contingut i la duració de l'exercici serà assenyalat pel tribunal.
  
L'exercici es valorarà amb un màxim de 2 punts. En el cas que no s'arribe al mínim assenyalat en el paràgraf primer, es patirà un descompte en la puntuació de l'oposició de 0,5 punts.
  
b) Idiomes.
  
Consistirà a mantenir una conversació fluïda i correcta en idiomes d'estats estrangers, en el temps mínim de cinc minuts. Es valorarà amb 1 punt el coneixement de cadascun d'ells, fins a un màxim total per aquest apartat d'idiomes de 2 punts. En el cas que no se supere el nivell mínim exigit, es patirà un descompte de 0,25 punts per cada idioma examinat.
  
c) Comptabilitat.
  
Consistirà a resoldre tres supòsits pràctics de comptabilitat general o de les corporacions locals, o de totes dues, que plantege el tribunal. Es puntuarà amb un màxim d'1,5 punts, i la penalització per no arribar al nivell mínim serà de 0,25 punts.
  
d) Contractació administrativa de les corporacions locals.
  
Consistirà a resoldre tres supòsits pràctics relatius a la tramitació sobre contractació administrativa de les corporacions locals que determine el tribunal.
  
L'exercici es qualificarà amb un màxim d'1,5 punts. La penalització per no superar el nivell mínim que considere el tribunal serà de 0,25 punts.
  
Les qualificacions de cada exercici, les farà públiques el tribunal al tauler d'anuncis de l'Ajuntament, i convocarà simultàniament les persones aspirants no eliminades per a la realització del següent, amb una antelació mínima de 24 hores. La convocatòria per als diversos exercicis de l'oposició s'efectuarà en crida única, i perdran els seus drets aquelles persones aspirants que no compareguen en aquest moment, llevat d'una causa justificada apreciada lliurement pel tribunal i que no paralitze el desenvolupament de les proves selectives. Des de l'acabament d'una prova fins a l'inici de la següent haurà de transcórrer un termini mínim de 48 hores i un màxim de 20 dies, amb l'excepció dels exercicis voluntaris, que podran efectuar-se el mateix dia.
  
En finalitzar tots els exercicis esmentats, el tribunal declararà i ordenarà de major a menor les puntuacions d'aquelles persones aspirants que hagen superat totes les proves eliminatòries, amb la qualificació resultant de sumar les puntuacions de cada un dels exercicis obligatoris i voluntaris i restant, si pertoca, les penalitzacions per no superar els exercicis voluntaris.
  
B) Fase de concurs.
  
Finalitzada la fase d'oposició, es valoraran els mèrits aportats per les persones aspirants que l'hagen superada, al·legats i acreditats per aquestes en el moment de presentar la seua sol·licitud d'acord amb el barem següent.
  
La puntuació obtinguda en la fase de concurs se sumarà a l'obtinguda en la fase d'oposició.
  
El barem que s'aplicarà serà el següent:
  
B.1 Titulacions acadèmiques:
  
Batxiller Superior o equivalent 1,0 punts
  
Títol mitjà o superior 1,5 punts
  
No es valoraran com a mèrit aquelles titulacions que siguen imprescindibles per la consecució d'altres de nivell superior.
  
B.2 Cursos d'especialització en matèria d'informàtica:
  
Fins a 40 hores 0,20 punts
  
De 41 a 100 hores 0,75 punts
  
Més de 100 hores 1,00 punts
  
El màxim d'aquest apartat serà de 2 punts.
  
B.3 Per experiència professional degudament acreditada amb nòmines i butlletins de cotització a la Seguretat Social o mitjançant certificats expedits per organismes oficials en treballs que tinguen relació amb els que són objecte d'aquesta convocatòria: 0,05 punts per mes o fracció fins a un màxim de 2 punts.
  
B.4 Per serveis prestats a l'Ajuntament de Nules: 0,10 punts per mes o fracció, fins a un màxim de 2 punts.
  
C) Reconeixement mèdic.
  
Consistirà en l'examen d'aquelles causes mèdiques que puguen ser objecte d'exclusió, amb el detall i la profunditat que determine el tribunal. L'efectuarà l'assessor mèdic nomenat, seguint l'ordre de puntuació en la fase d'oposició, fins que supere aquesta prova una persona aspirant. La persona aspirant haurà d'aportar, si pertoca, les dades mèdiques que se li sol·liciten, tals com anàlisis clíniques, radiografies, encefalogrames, electrocardiogrames, informes d'especialistes, etc., sempre que el tribunal les considere necessàries per a la correcta valoració d'aquesta fase.
  
Serà declarada apta en el reconeixement mèdic aquella persona aspirant en què no s'aprecien causes mèdiques d'incapacitat per als treballs específics administratius que constituïsquen una causa de jubilació per incapacitat, d'acord amb les previsions de la medicina actual, en el moment de ser examinada o en un termini inferior a 10 anys. S'utilitzaran els criteris utilitzats pels òrgans oficials en l'àmbit provincial encarregats d'emetre els dictàmens mèdics en els expedients de jubilació.
  
D) Període de pràctiques. De caràcter eliminatori.
  
La persona aspirant que supere el reconeixement mèdics serà nomenada per l'Alcaldia funcionària en pràctiques. En el termini de 20 dies naturals següents a la publicació al tauler d'anuncis de l'Ajuntament de la qualificació d'aptitud en el reconeixement mèdic, haurà de justificar-se documentalment el compliment dels requisits de la base segona (document nacional d'identitat en vigor, títol de graduat escolar o equivalent, o certificat d'haver pagat les taxes d'expedició acompanyat del certificat d'estudis; certificat d'antecedents penals; declaració responsable, sota pena de falsedat en document públic, de no haver sigut separat mitjançant un expedient disciplinari del servei de l'estat, de les comunitats autònomes o de les entitats locals, ni estar inhabilitat per a l'exercici de funcions públiques). Tota la documentació haurà d'acreditar que es posseïa el requisit en el moment exigit per la base segona, i que es manté en el moment de presentació. Les persones que dins del termini indicat, i llevat de casos de força major, no presenten la documentació, no podran ser nomenades i quedaran anul·lades totes les seues actuacions, sense perjudici de la responsabilitat a què puguen estar sotmeses per falsedat en la seua instància. Aquelles persones aspirants que tinguen la condició de funcionàries estaran exemptes de justificar els requisits de validesa permanent ja acreditats per a obtenir el seu anterior nomenament, sempre que aporten a l'expedient de les proves selectives un certificat de la documentació acreditativa que figure en el seu expedient personal.
  
El període de pràctiques durarà un total de sis mesos, i consistirà en la realització de treballs administratius del nivell corresponent a la seua categoria funcionarial en les distintes dependències de l'administració municipal, de manera que resten un mínim de dos mesos en els serveis de l'Àrea Administrativa (Atenció al Públic, Personal, Béns, Contractació, Cultura, etc.); altres dos mesos en l'Àrea Econòmica (Comptabilitat, Tresoreria, Recaptació, etc.); i altres dos mesos en l'Àrea d'Urbanisme (Planejament, Gestió Llicències, Obres, etc.). Durant el període corresponent, els caps de cada àrea els encomanaran els treballs més adequats per a la seua formació i perquè tinguen un coneixement complet dels serveis al seu càrrec, facilitant-los amb aquest fi els mitjans que calguen. Una setmana abans de finalitzar el període pràctiques, les persones aspirants hauran de presentar una memòria sobre els treballs desenvolupats, acompanyada dels models i formularis utilitzats. Amb la mateixa antelació, el tècnic informàtic municipal informarà sobre el grau de coneixement dels programes informàtics de l'Ajuntament que hagen assolit les persones aspirants. Els caps de cada àrea emetran en el mateix termini un informe raonat sobre la valoració dels treballs realitzats i l'assimilació dels coneixements necessaris, especialment detallat i justificat en el cas que es propose al tribunal el suspens d'alguna de les persones aspirants. També amb la mateixa antelació i en la mateixa forma, la Junta de Personal de l'Ajuntament emetrà un informe sobre la conducta laboral de les persones aspirants. L'Alcaldia o el tinent d'alcalde delegat de Personal emetran igualment un informe amb idèntica antelació i detall.
  
Al llarg del període de pràctiques, les persones nomenades percebran les retribucions bàsiques corresponents al seu grup de titulació i seran donades d'alta en el règim general de la Seguretat Social.
  
L'últim dia del període de pràctiques, el tribunal tornarà a reunir-se, per a la seua valoració. A aquest efecte disposarà de les memòries redactades per les persones aspirants i els informes emesos. Serà motiu de suspens en el període de pràctiques no haver arribat a un nivell suficient d'utilització dels programes informàtics de l'Ajuntament, la falta d'assimilació de la formació professional rebuda, haver sigut objecte de sancions disciplinàries, o haver incorregut de manera reiterada en conductes negatives des del punt de vista de la puntualitat i assistència al treball, interés a rebre la formació, atenció al públic, relacions amb els superiors i companys, o unes altres de caràcter semblant, fins i tot quan no hagen sigut objecte de sanció disciplinària. La qualificació del tribunal serà d'apte o no apte i, en qualsevol cas, haurà de ser motivada. El tribunal no podrà demorar la seua decisió definitiva més de 15 dies. En el supòsit de demora indicat, les persones aspirants en pràctiques continuaran exercint les seus funcions i mantindran durant la pròrroga corresponent la condició de funcionàries en pràctiques.
  
Si alguna de les persones aspirants fóra declarada no apta, passarà al període de pràctiques la persona aspirant que seguisca en puntuació, després de la prèvia superació del reconeixement mèdic i l'acreditació dels requisits de la convocatòria en la forma indicada adés. El període de pràctiques tindrà la mateixa durada, contingut i qualificació assenyalats anteriorment. En cas que tampoc supere el període de pràctiques, es procedirà de la mateixa manera fins a exhaurir el nombre de persones aspirants que hagen superat la fase d'oposició.
  
El tribunal, en el mateix acte en què declare aptes en el període de pràctiques les persones aspirants que el superen, en proposarà el nomenament com a funcionàries de carrera, que efectuarà l'Alcaldia en el termini màxim de 15 dies. Les persones aprovades, fins al seu nomenament com a funcionàries de carrera, continuaran posseint la condició de funcionàries en pràctiques, amb els corresponents drets i obligacions. Tot el temps en què hagen restat com a funcionàries en pràctiques serà computable a efectes econòmics, però no de promoció interna.
  
Cinquena. Tramitació administrativa
  
Aquestes bases es publicaran íntegrament en el Diari Oficial de la Generalitat Valenciana i en el Butlletí Oficial de la Província de Castelló. Una vegada publicades d'aquesta manera, es publicarà l'anunci de la convocatòria en el Boletín Oficial del Estado, amb referència a la descripció legal de les places i el seu nombre, forma de provisió, i data i número del Diari Oficial de la Generalitat Valenciana i Butlletí Oficial de la Província on apareguen publicades les bases. En l'anunci es faran constar també el termini de presentació d'instàncies, els drets d'examen, la necessitat de manifestar en la instància l'opció pels exercicis voluntaris i que els successius anuncis de la convocatòria es publicaran únicament en el Butlletí Oficial de la Província de Castelló. La publicació de l'anunci en el Boletín Oficial del Estado indicarà el moment oficial d'efectivitat de la convocatòria.
  
A partir de la data últimament esmentada, les persones aspirants disposaran del termini de 20 dies naturals indicat per a presentar les seues instàncies. En les instàncies s'assenyalarà que es compleixen tots els requisits exigits en la convocatòria (les falsedats en aquestes declaracions estan tipificades penalment com a falsedat en document públic). A les instàncies s'adjuntarà un justificant de pagament dels drets de matrícula en les proves selectives, que s'estableixen en 2.500 pessetes.
  
Finalitzat el termini de presentació d'instàncies, l'Alcaldia, en el termini màxim d'un mes, aprovarà la relació d'admesos i exclosos, que es publicarà en el Butlletí Oficial de la Província i al tauler d'anuncis de l'Ajuntament. En el cas que s'haja produït en les instàncies un error dels assenyalats en l'article 71 de la llei de procediment administratiu (article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú), es concedirà un termini de 10 dies a fi que puga ser esmenat. La data de publicació de les llistes serà determinant dels terminis a l'efecte de possibles impugnacions o recursos. En el mateix anunci es publicarà la composició del tribunal i dels seus assessors i es convocaran les persones aspirants per a l'inici de les proves selectives. L'inici de les proves selectives està previst per al quart trimestre de 1998.
  
Sisena. Dret supletori
  
Per a tot allò no previst en aquestes bases caldrà ajustar-se al que estableix, en tant que tinga caràcter de legislació bàsica, la Llei de 2 d'agost de 1984, de Mesures per a la Reforma de la Funció Pública, en la seua redacció vigent, la Llei 7/1985, de 2 d'abril, Reguladora de les Bases del Règim Local, Reial Decret Legislatiu 781/1986, de 18 d'abril, pel qual s'aprova el text refós de les disposicions legals vigent en matèria de règim local, el Text Refós de la Llei de la Funció Pública Valenciana i la resta de legislació estatal i autonòmica aplicable a la funció pública local.
  
Setena. Recursos
  
Contra aquestes bases i els seus actes d'execució podran interposar-se els recursos establits en la legislació de procediment administratiu, sense perjudici de la resta de mitjans d'impugnació que es consideren procedents. És a dir, contra aquestes bases, recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de la publicació de l'anunci de la convocatòria en el Boletín Oficial del Estado, amb la prèvia comunicació a què es refereix l'article 110, número 3 de la Llei 30/1992, de Règim Jurídic de les Administracions Públiques i del Procediment Administratiu Comú; el mateix recurs, termini i requisit previ, contra els actes de tràmit que suposen impossibilitat de continuar el procediment, almenys per al recurrent, o que produïsquen indefensió; i recurs ordinari per un termini d'un mes davant l'Alcaldia, contra les decisions definitives del tribunal qualificador.
  
Programa de les proves selectives
  
Tema 1. La Constitució espanyola de 1978. Estructura i principis fonamentals, drets i deures. La Corona. Les Corts Generals. El poder judicial. El poder executiu: Govern i administració pública. El Tribunal Constitucional i la reforma de la Constitució. Organització territorial de l'estat.
  
Tema 2. Organització de l'administració de l'estat. Organització central. Organització perifèrica. L'Estatut d'Autonomia de la Comunitat Valenciana. L'administració de la Generalitat Valenciana: principis generals i organització. Competències, especial referència al règim local. Les Corts. El president de la Generalitat. El Govern Valencià o Consell.
  
Tema 3. El règim local espanyol: evolució històrica. L'administració local en la Constitució de 1978. El principi d'autonomia, el seu significat i abast. Règim jurídic: especial referència a la Llei 7/1985, de 2 d'abril, Reguladora de les Bases del Règim Local.
  
Tema 4. La submissió de l'administració al dret. L'ordenament juridicoadministratiu. Fonts. El reglament: concepte, naturalesa i classes. Límits de la potestat reglamentària. L'acte administratiu: concepte, elements i classes. Validesa i eficàcia. Silenci administratiu: execució dels actes administratius.
  
Tema 5. El procediment administratiu: concepte. La Llei 30/1992, de 26 de novembre, de Règim Jurídic de las Administracions Públiques i del Procediment Administratiu Comú. Els subjectes. Les fases del procediment administratiu. Procediments especials. Recursos administratius. Revisió d'ofici. Jurisdicció contenciosa administrativa: concepte.
  
Tema 6. Hisenda pública: principis constitucionals. Recursos: classes i elements. Gestió. Recaptació i inspecció de tributs. Òrgans de l'administració tributària de l'estat i de la Generalitat Valenciana.
  
Tema 7. L'ordenament comunitari: funció i caràcter. Tractats i drets derivats. Dret comunitari i dret dels països membres. Dret comunitari i comunitats autònomes. Origen, evolució i institucions de les comunitats europees. Especial referència a l'Acta Única Europea i el Tractat de Maastricht.
  
Tema 8. El poder legislatiu. Els estatuts d'autonomia.
  
Tema 9. El municipi. Òrgans col·legiats de govern: atribucions, delegacions i règim de sessions, òrgans consultius i participatius: les comissions informatives. Règim de sessions.
  
Tema 10. El municipi. El terme municipal i la seua població. L'empadronament. Consideració especial al ciutadà. Informació i participació ciutadana.
  
Tema 11. Teoria de la invalidesa de l'acte administratiu: actes nuls, anul·lables i irregulars. Convalidació i revisió d'ofici.
  
Tema 12. Personal al servei de l'administració local. La funció pública local. Classes de funcionaris. Personal no funcionari. Drets i deures dels funcionaris públics locals. Incompatibilitats i règim disciplinari.
  
Tema 13. Ordenances i reglaments de les entitats locals. Classes. Procediment d'elaboració i aprovació.
  
Tema 14. El servei públic en l'esfera local. Modes de gestió dels serveis públics. Procediment d'atorgament de llicències municipals.
  
Tema 15. Els béns de les administracions públiques. Classes. L'inventari municipal de béns.
  
Tema 16. La contractació de les administracions públiques. Contractes administratius i contractes privats. Tràmits fonamentals dels contractes administratius.
  
Tema 17. El règim econòmic de les administracions públiques. El pressupost. Principis pressupostaris. Procediment d'aprovació, contingut i règim impugnador.
  
Tema 18. Execució pressupostària en matèria d'ingressos. Els ingressos municipals: classes i enumeració. Les ordenances fiscals. Execució pressupostària en matèria de despesa. Fases. Documentació. Subvencions.
  
Tema 19. Competències municipals mínimes. Serveis mínims municipals. Relacions del municipi amb l'administració de l'estat i de las comunitats autònomes.
  
Tema 20. Història de Nules. Geografia física, humana i econòmica. Festes locals.
  
Tema 21. El terme municipal de Nules. Límits i partides.
  
Tema 22. Serveis públics municipals, provincials, autonòmics i estatals amb seu al municipi de Nules. Principals funcions.
  
Tema 23. Registre de documents. Registre general: d'entrada i eixida de documents. Els assentaments de registre. Requisits dels documents registrables. Repartiment i classificació de documents.
  
Nules, 15 de maig de 1998.- L'alcalde.
  
Diligència
  
Que s'estén per a fer constar que aquestes bases van ser aprovades pel Ple de l'Ajuntament de Nules el dia 18 de juny de 1998.